Akraneskaupstaður í samstarf um átak í eldvörnum Fyrr í dag var undirritaður í bæjarþingsalnum á Akranesi samningur milli Eldvarnabandalagsins og Akraneskaupstaður um að efla eldvarnir á heimilum og í fyrirtækjum og stofnunum á Akranesi . Markmið samstarfsins er meðal annars að þróa verkefni sem geta nýst öðrum við eldvarnafræðslu og innleiðingu eigin eldvarnaeftirlits fyrirtækja og stofnana . Regína Ásvaldsdóttir bæjarstjóri sagði við undirskrift samningsins að þetta samstarf kæmi til viðbótar og eflingar þeim eldvörnum sem viðhafðar hefðu verið í stofnunum kaupstaðarins sem eru tæplega 20 . Það myndi einnig ná til leigjenda á vegum Akraneskaupstaðar sem og til þeirra sem njóta húsaleigubóta . Samstarfið felur í sér að Akraneskaupstaður innleiðir eigið eldvarnaeftirlit í stofnunum sínum í haust samkvæmt gögnum sem Eldvarnabandalagið hefur útbúið . „ Með samstarfinu við Eldvarnabandalagið förum við nýjar leiðir til að efla eldvarnir og öryggi fólks og njótum þar mikillar reynslu Eldvarnabandalagsins og efnis sem það hefur gefið út , “ sagði Regína ennfremur . Eldvarnabandalagið er samstarfsvettvangur fjölmargra fyrirtækja og stofnana um auknar eldvarnir á heimilum og vinnustöðum . Björn Karlsson forstjóri Mannvirkjastofnunar var viðstaddur athöfnina og undirritunina í bæjarþingsalnum . Hann sagði ánægjulegt og jákvætt hvað Akurnesingar sýndu öryggismálum mikinn áhuga . Garðar H. Guðjónsson , verkefnastjóri Eldvarnabandalagsins , segir ánægjulegt að fá tækifæri til að þróa verkefnin í samvinnu við Akraneskaupstað og tæplega 20 stofnanir og nærri 600 starfsmenn hans . „ Við bindum vonir við að reynslan af samstarfinu hér á Akranesi verði öðrum sveitarfélögum og fyrirtækjum hvatning til að feta sömu braut , segir Garðar . Til stóð að halda rýmingaræfingu í stjórnsýsluhúsinu við Stillholt 16 - 18 að lokinni undirskrift samningsins , en henni var frestað þar sem boðunarkerfi innanhúss reyndist í ólagi . Verður æfingin haldin síðar . Afar jákvætt er að slík bilun kemur upp við æfingu en ekki við raunverulegan eldsvoða .